عائشه ګلالۍ به د پارلمان غړې وي، د عمران قضيه رد
د پاکستان د ټاکنو کمېسون د پاکستان تحريک انصاف ګوند (پي ټي ايي) هغه قضيه (رېفرنس) رد کړی چې د ګوند نه اوړېدلې د قامي اسمبلۍ غړې عائشه ګلالۍ غړيتوب دې ختم کړي.
کراچۍ — د پي ټي ايي مشر عمران خان د ټاکنو کمېسون کې رېفرنس کړی ؤ چې عائشه ګلالۍ يې د ګوند پاليسو په ضد ده. په دغه قضيه نن د سه شنبې په ورځ د ټاکنو کمېسون فېصله واورله. د ټاکنو کمېسون په اکثريتي رائې فېصله اورولې او عائشه ګلالۍ په خپل ځای د پارلمان غړې پاتې شوې ده. راپورونه وايي په کمېسون کې د بلوچستان او پنجاب صوبو غړو د ګلالۍ په ضد او د کمېسون مشر، د خېبرپښتونخوا او پنجاب استازو د ګلالۍ په حق کې رايې ورکړې او په هغې لګېدلي تورونه يې رد کړي دي. د فېصلې وروستو ګلالۍ يو ځل بيا په عمران خان لګولي تورونه تکرار کړي چې هغه او ګوند يې د ښځو عزت نه کوي. عمران خان د ټاکنو د کمېسون د فېصلې په غبرګون کې ويلي، مونږ فېصلې ته ګورو خو دا د ائين په ضد فېصله ده، "زه دغه فېصله ګورم او هيله کوم چې د ټاکنو کمېسون به داسې فېصلې ونکړي چې دا تاثر ترې راشي چې د پي ټي ايي په ضد فېصلې کوي". ګلالۍ د اګست په میاشت کې د پي ټي ايي په مشرعمران خان تور لګولی ؤ چې ښځو ته په ښه سترګه نه ګوري. هغې دا هم ویلي ؤ چې په کال ۲۰۱۳م کې ورته عمران خان د خپل موبایل نه غیر اخلاقي میسجونه یا پیغامونه لیږلي وو. پي ټي ايي د ګلالۍ تورونه رد کړي او د هغې د پارلمان نه غړيتوب ختمولو دپاره يې د ټاکنو کمېسون کې رېفرنس کړی ؤ. ګلالۍ د کال ۲۰۱۳م په عامو انتخاباتو کې د پي ټي ايي په مخصوصه چوکۍ د قامي اسمبلۍ غړې جوړه شوې وه.